  Майя Бывальцева Ижкарын сӧсыр нылпиослы йӧназъян центрез пуктонэз йылпумъян дыр федерал коньдэтысь уксё вуэмлэсь потэ. Михаил Гуцериевлэн ӟечен юрттонъя «Сафмар» фондэз объектлы коньдон висъян ласянь сётэм кылзэ быдэстэ. Москваын пумиськонъёслы йылпумъянъёсъя 24-тӥ шуркынмонэ журналистъёслы со сярысь вераз Удмуртилэн тӧроез Александр Соловьёв. «Котькуд ар милемлы висъя инвестор — Михаил Сафарбекович (Гуцериев — ред.), «РуссНефть», 100 миллион манетэн. Ми вераськимы, 2017-тӥ арын со йӧназъян центрлы 100 миллион манет висъялоз ик шуыса. Мон кык пумиськон ортчытӥ ни Голодецен (Ольга Голодец, Россиысь кивалтэтлэн тӧроезлэн воштӥсез — ред.). Вераськимы вал, кылемез эшшо 200 миллион манет висъямын ик луоз шуыса. Милям туж бадӟым мылкыдмы йӧназъян центрез 2017-тӥ арын усьтыны. Улом — адӟом, угось Росси Федерацилэн коньдэтэз «резина ӧвӧл». Милем со 200 миллионэз висъязы ке… Подрядчик вань, со объектын ужа», — пусйиз улосвыллэн тӧроез. Тодэ вайытом, сӧсыр нылпиослы йӧназъян центр 2014-тӥ арысен пуктӥське Ижкарысь Ленин урамын 2 номеро школа-интернат интыын. Михаил Гуцериевлэн «Сафмар» фондэз лэсьтӥськонлы котькуд ар 100 миллион манетэн висъя. Центрын огдыре 135 адями улыны быгатоз шуыса чакламын. Выль юртын луоз: вуэн эмъян висъетъёс, бассейн, компьютер класс, лабораториос, крезьгурлы но эктонлы дышетонъя залъёс, спортзал, физиотерпия но пинь эмъян висъетъёс, 85 интылы сиськонни. Тегъёс: Мерлык Ижкар Москва нылпиос Удмуртия Россия АлександрСоловьёв экономиканоконьдонужпумъёс лэсьтськон  